Белавенцев Олег: «Проектыр нэхъыбэу зи жэрдэмыр Къэбэрдей-Балъкъэр Республикэм и Iэтащхьэ КIуэкIуэ Юрийщ»
Урысейм и Президентым и полномочнэ лIыкIуэу Кавказ Ищхъэрэ федеральнэ округым щыIэ, Урысейм и ЛIыхъужь Белавенцев Олег «Кавказыр нобэ» хъыбарегъащIэ-аналитикэ порталым ирита интервьюм щыщ.
Урысей Федерацэм и полномочнэ лIыкIуэу Кавказ Ищхъэрэ федеральнэ округым щыIэ, Урысейм и ЛIыхъужь Белавенцев Олег жэуап иритащ «Кавказыр нобэ» хъыбарегъащIэ-аналитикэ порталыр зыщIэупщIахэм. Кавказ Ищхъэрэм и щIыналъэхэм я экономикэм и щытыкIэм и гугъу щищIым полномочнэ лIыкIуэм къыхигъэщхьэхукIащ:
«…Шэшэн Республикэмрэ Ингушымрэ я бюджетым и процент 84-р федеральнэ центрым къиутIыпщ ахъшэрщ. Къэрэшей-Шэрджэсым и бюджетым щыщу федеральнэ дотацэхэр процент 68-рэ мэхъу. И Iуэхур тIэкIу нэхъыфIщ Ставрополь крайм, ауэ абыи процент 38-р дотацэу кърат. Дотацэхэр КъБР-м процент 52-рэ, Дагъыстэным процент 68-рэ щохъу. Дотацэхэм къапыкIыным, псэуныгъэ и лъэныкъуэкIэ нэгъуэщIхэм ящыгугъыным, федеральнэ «хущхъуэ» зэхьэлIэныр ухыным дыхущIэкъун хуейщ…
… Китайм щIыгъуу инвестицэ проект ин ягъэхьэзыр доллар мелард 12 зи уасэ «ЭТАНА» промышленнэ комплекс КъБР-м и щIыналъэм щыухуэным хуэгъэзауэ. Правительствэ IэнатIэм Iэ щыщIадзащ документ нэхъыщхьэхэм. Проектым пыщIауэ урысей лъэныкъуэм къыбгъэдэхуэ къалэнхэр игъэзэщIащ. Иджы дэ дыщогугъ КНР-м и унафэщIыр Урысейм бадзэуэгъуэм и пэщIэдзэм щыщыIэнум хиубыдэу адрей документхэм Iэ щIадзыну икIи проектыр гъэзэщIэным зратыну.
Сыт абы кIэухыу къытхуихьынур? А IэнатIэм и закъуэ я нэхъ мащIэ дыдэ хъуамэ, цIыху мин 25-м илъэси 10 — 13-м къриубыдэу лэжьапIэ щагъуэтынущ, бюджетым и IэнатIэ псоми ахъшэу сом мелард 14,8-рэ хуэдиз халъхьэнущ. Мы проектыр егъэлеяуэ лъэщщ, абы къыхэкIыу нэгъуэщI инфраструктурэ, производствэ зэмылIэужьыгъуэхэр къызэрагъэпэщын хуей хъунущ. Зи гугъу сщIыр псы къабзэмрэ минеральнэ псымрэ Кавказым иригъэшурэ Китайм егъэшэнырщ. Япэ лъэхъэнэм ящIынущ тарэ зэмылIэужьыгъуэхэр къыщIэзыгъэкI предприятэр, абы иужькIэ псыр ящэу хуежьэнущ.
Транспортым и инфраструктурэми нэрылъагъуу зиужьынущ, сыту жыпIэмэ, хьэлъэхэр щызэблагъэкIынур Тамань и кхъухьтедзапIэрщ. Проектым къыдэлэжьэну IуэхущIапIэ нэхъыщхьэхэр «Соврахт» зэгухьэныгъэмрэ Урысейм ТранспортымкIэ и министерствэмрэщ. Мы проектым ипкъ иткIэ Китайр псы къабзэу зыхуэныкъуэм и процент 30-р къызэрагъэпэщыну, дэри лэжьапIэ IэнатIэщIэхэр къызэIутхыфыну, бюджет ахъшэм хэдгъэхъуэну догугъэ.
… Проектыр пхыгъэкIынымкIэ жэрдэмыр нэхъыбэу къызыбгъэдэкIа, Къэ-бэрдей-Балъкъэр Республикэм и Iэтащхьэ КIуэкIуэ Юрий сэрэ а щIыпIэм дыщыIащ икIи зи IэщIагъэм хуэIэкIуэлъакIуэ лэжьакIуэ гупым проектыр зэрыщыту ди пащхьэ къралъхьащ, дызыщIэупщIахэми жэуапхэр къратащ. Езы щIыпIэм техническэ къэхутэныгъэхэр щрагъэкIуэкIащ. Китайр зыгуэркIэ икIуэтыж хъужыкъуэмэ, сэ быдэу си фIэщ мэхъу — мы проектыр зыфIэгъэщIэгъуэнын инвесторхэр къыкъуэкIынущ. Зэман къэкIуэнум тещIыхьауэ къапщтэмэ, псы къабзэм и куэдагъэм стратегие мыхьэнэ иIэнущ, абы дызэрыт лIэщIыгъуэм куэд дехьэх… Дауэ хъуми, проектыр Iэмал имыIэу ягъэзэщIэнущ».
КъБР-м и Iэтащхьэмрэ
Правительствэмрэ я пресс-IуэхущIапIэ.
